Fakultetsko vijeće

Filozofski fakultet

Sveučilišta Josipa Jurja Strossmayera u Osijeku

Lorenza Jägera 9

31000 Osijek

Siniša Bjedov

Svetog petka 39

31 000 Osijek

Sinopsis doktorskoga rada

**KLUB HRVATSKIH KNJIŽEVNIKA I UMJETNIKA U OSIJEKU**

**(1909–1941)**

Znanstveno područje: humanističke znanosti

Polje: filologija

Grana: teorija i povijest književnosti

**UVOD**

Djelovanje *Kluba hrvatskih književnika i umjetnika u Osijeku* bilježi se od 1909., kada je Klub osnovan, do 1941., kada je s početkom Drugoga svjetskog rata završio s djelovanjem. Klub je okupio velik broj književnika, likovnih umjetnika i znanstvenika iz Osijeka, Slavonije, ali i drugih dijelova tadašnje države te Poljske i Češke. Radi se o osobama koje su osjećale potrebu da se nakon pada Khuenova režima 1904. godine poradi na promicanju hrvatske knjige i jezika. Unatoč kritikama koje su na taj račun stizale iz Zagreba, gdje je djelovao književni klub, i koje su bile opravdane onim dijelom kojim su se odnosile na Rudolfa Magjera, osječki književni klub ostavio je iza sebe brojne publikacije (časopisi i almanasi) i aktivnosti (izložbe, koncerti, literarno-zabavna posijela, obilježavanje godišnjica istaknutih književnika, postavljanje spomen-ploča) koje još uvijek nisu u cijelosti vrednovane.

**TEORIJSKA PODLOGA**

U posljednjih dvadesetak godina u humanističkim se znanostima može primijetiti postupan pad zanimanja književnih povjesničara za književnu formu, kao do tada isključivi predmet proučavanja književnosti, a povećava se zanimanje za sadržajni plan djela. Time u prvi plan istraživanja književno-kulturoloških pojava dolaze pojmovi kao što su duh vremena, ideologija, vladajuća hijerarhija ukusa i slično, a predmet proučavanja širi se s književnosti na povijest, sociologiju, kulturnu antropologiju i druge discipline koje pružaju dodatna objašnjenja i pomažu u osvjetljavanju pojedinih književnih djela, pokreta ili epoha. Teorijsku podlogu pri tome nalazimo u radovima Vladimira Bitija, Davida Šporera, Stephena Greenblatta, Louisa Adriana Montrosea, Petera Burkea, Carla Ginzburga i drugih autora koji su proširili okvire proučavanja književnosti na načine koje bismo pokušali primijeniti na zadanu temu.

**PRAKTIČNA PRIMJENA SPOZNAJE**

Cjelovito vrednovanje jednog razdoblja u književnoj i kulturnoj povijesti grada i regije pridonijet će boljem razumijevanju kulturnih prilika jednog prostora i vremena. Temeljem proučavanja tematskog i sadržajnog sloja objavljenih materijala moguće je rekonstruirati intelektualna i idejna strujanja sudionika tadašnjeg kulturnog života grada. Širenjem proučavanja i na izvantekstualne razine moguće je pronaći uzroke takvoga stanja, mehanizme koji su vladali kulturnim i književnim životom zajednice te na taj način doći do novoga, cjelovitijega vrednovanja navedenoga razdoblja.

**UŽE PODRUČJE RADA**

Rad će se temeljiti na arhivskoj građi o Klubu književnika i umjetnika u Osijeku koja se čuva u Povijesnom arhivu u Osijeku i u Muzeju Slavonije u Osijeku. Prema potrebi proširivanja spoznaja o zadanom razdoblju konzultirat ćemo i drugu povijesnu i arhivsku građu.

**CILJEVI ISTRAŽIVANJA I OČEKIVANI ZNANSTVENI PRINOS**

Cilj je rada kroz aktivnosti Kluba hrvatskih književnika i umjetnika u Osijeku zaokružiti i vrednovati razdoblje književnoga i kulturnoga života grada koje je do sada ostalo većim dijelom neobrađeno. Osim toga, proučavanjem tematskoga i sadržajnoga sloja književnih radova te kulturnih aktivnosti Kluba uopće, cilj je proučiti odnos političkoga i poetskoga te otkriti mehanizme koji vladaju pretvaranjem političke svakodnevnice u književnu vječnost poetskoga. Riječ je, naime, o povijesnome razdoblju koje je duboko prožeto politikom kao dominantom društvenoga života, a svaka kultura počiva na preklapanju političkoga i poetičkoga.

**METODOLOŠKI POSTUPCI**

Kako je očito da su naša nastojanja usmjerena prema multidiciplinarnom radu, temeljenom ponajprije na proučavanju književnosti i kulturnog identiteta, primjenjivat ćemo metode i modele analize i komparacije nastale unutar znanosti o književnosti, a prema potrebi i metode ostalih društvenih znanosti. Rad će na navedenoj problematici biti, ponajprije, istraživački. Temeljit će se na dosadašnjim relevantnim spoznajama unutar proučavanja kulture i proučavanja periodike u sustavu književnoznanstvene i književnopovijesne teorije.

**STRUKTURA RADA**

Rad bi se sastojao od cjelina: povijesne okolnosti; opis korpusa i izbor tekstova i kulturnih aktivnosti; opis tematskog i sadržajnog sloja književnih materijala; opis i analiza kulturnih aktivnosti Kluba; definiranje stilskih osobitosti književnih tekstova izabranog korpusa; pozicioniranje aktivnosti Kluba u odnosu na tadašnje hrvatske književno-kulturne prilike; u zaključku bismo izložili rezultate istraživanja u odnosu na postavljenu metodologiju te naznačili moguće daljnje smjerove proučavanja; literatura.

mentorica pristupnik

dr. sc. Helena Sablić Tomić, izv. prof. Siniša Bjedov